某伏蒙丈人僉判出示嘗與侍郎鄭公淺沙泉唱酬詩軸率爾次韻
作者：李呂
朝代：宋

paragraphs: 在昔紹聖初，群英萃朝紳。
道鄉鼓諫舌，勁氣排天閽。
雷霆固難犯，鵷鷺皆喪神。
獨一黄右轄，從容爲奏陳。
主聖臣則直，攀檻古所聞。
龍顔爲稍霽，投荒貸斧斤。
公亦坐此去，剖符漫朱輪。
斯人下世久，藹然播清芬。
袁盎當漢代，引却慎夫人。
用舍雖異致，萬世嫡庶分。
向使李勣輩，將順恨無門。
但謂此家事，一言陷其君。
陸贄得罪唐，不測幾隕身。
陽城以死爭，久之理頗伸。
不如漢汲黯，同朝有公孫。
約議尋即背，巧辭間其臣。
於惟我聖宋，涵養士氣振。
世代有忠鯁，漢唐何足云。
且如唐子方，指摘椒房親。
繼論燈籠錦，將貶嶺外春。
君謨立殿坳，開救蒙寬恩。
宛陵風雅手，長篇紀詠存。
嗟嗟此鄒黄，袁陽畧同群。
近則唐與蔡，輩出有弟昆。
赤心要無負，肯受富貴吞。
鄙哉賤丈夫，肉食苟朝昏。
傾危不遑恤，是非誰與論。
前史豈不載，開卷徒沾巾。
伏讀珠玉書，飄飄若凌雲。
遐追古作者，寧讓聖俞文。
顧我亦何人，濡毫來效顰。
二賢迹益顯，餘波激後塵。